አዲስ ዘመን ብልሹ አሠራሮችን እየነቀፈ፣ ብዝሃነትን እያስተናገደ፣ ነፃ ሃሳብን በማንሸራሸርና በአዲስ  ገጽታ፣ ባደገ ማንነት እየመጣ መሆኑን የድርጅቱ አመራሮች አመለከቱ
አዲስ አበባ፡- አዲስ ዘመን ጋዜጣ ብልሹ አሠራሮችን እየነቀፈ፣ ብዝሃነትን እያስተናገደ፣ ነፃ ሃሳብን በማንሸራሸርና ስርጭቱን በማስፋት ተነባቢ እንዲሆን ለማድረግ በተቀየረ ገጽታ ፣ ባደገ ማንነት እየመጣ መሆኑን የድርጅቱ አመራሮች አመለከቱ፡፡ ጋዜጣውን በምሥራቅ አፍሪካ ካሉ ጋዜጦች አንዱና ትልቁ ለማድረግ እየተሠራ መሆኑን አስታወቁ፡፡  የድርጅቱ ዋና ሥራ አስኪያጅ አቶ ጌትነት ታደሰ አዲስ ዘመንን 79 ዓመት አስመልክተው እንደገለጹት፤ የሪፎርም ጋዜጦችን በማየት አዲስ ዘመን ያለበትን ማወቅ ይቻላል:: አገልግሎት አሰጣጥንና ብልሹ አሠራርን በመንቀስና በመተቸት ትልቅ ሥራዎችን እየሠራ ነው፡፡ የመልካም አስተዳደር ችግሮችን ለመፍታት የሚደረጉ ጥረቶች ከምንጊዜውም በላይ በትኩረት እየሠራ ነው፡፡ ጋዜጣውን ተመርኩዞ ፖሊሲዎችን እስከማውጣት ድረስ ተደርሷል::  ይህ የጋዜጣው ተፅዕኖ የመፍጠር አቅሙ እየጨመረ መምጣቱን የሚያመላክት ነው ያሉት ኃላፊው፣ የህዝብ ድምፅና ነፃ ሃሳቦች በስፋት ይስተናገዳሉ፡፡ በርካታ ምሁራን፣ የሀገርና የውጭ ሀገራት አምባሳደሮች ለመሳተፍ ከፍተኛ የሆነ ፍላጎት እያሳዩ ነው ብለዋል፡፡ የህዝብን ፍላጎት ለማርካት የጋዜጦች ሎጎና ከለርን በመቀየር ሳቢና ተነባቢ እንዲሆኑ በርካታ ሥራዎች ተሠርተዋል:: ጋዜጣውን ሪብራንድ የማድረግ ሥራው ተጠናቆ በቅርቡ ሥራ ላይ እንደሚውል ጠቁመዋል፡፡  በሀገራችን የሚዲያ ታሪክ ሳይቋረጥ ለ79 ዓመት የዘለቀ ተቋም እንደ መሆኑ አሁን ያለበት ደረጃ አይመጥነውም የሚሉት የድርጅቱ ሥራ አስኪያጅ ፣ ጋዜጦችን ከማጠናከር በላይ በማህበራዊ ሚዲያ እንዲጠናከር፣ ፔጆችንና ዌብሳይቶችን ማሳደግና የኦንላይን ቲቪ በመክፈት መረጃዎችን በፍጥነት ለህብረተሰቡ ተደራሽ የማድረግ ሥራ እየተሠራ መሆኑን ገልጸዋል።  የጋዜጣውን ስርጭት በሁሉም ከተማዎች በወኪሎች አማካኝነት ተደራሽ ለማድረግ የስርጭት ሥራዎች በስፋት ተጠናክረው እየተሠሩ መሆኑን ጠቁመው፣ ዘመናዊ የጋዜጣ ማሰራጫ መንገዶች ላይ ጥናት በማካሄድ በቅርቡ ወደ ሥራ እንደሚገባ አመልክተዋል፡፡  አዲስ የጸደቀው የድርጅቱ ማቋቋሚያ አዋጅ ድርጅቱ የራሱን የህትመት ተቋም ለማቋቋም ዕድል የሚሰጠው መሆኑን ጠቁመው፣ ለዚህ የሚሆን የቦታ መረጣ፣ የአዋጭነት ጥናት፣ የፋይናንስ ምንጮች ልየታ የመሳሰሉ ሥራዎች ማለቃቸውን አስታውቀዋል፡፡ ይህም ሁኔታ ጋዜጦቹን በአነስተኛ ወጪ፣ በጥራት፣ በፍጥነት ተደራሽ ለማድረግ ከፍተኛ አስተዋፅኦ ይኖረዋል ብለዋል፡፡ በተቋሙ በስትራቴጅክ እቅድ መሰረት በቀጣይ አስር ዓመታት ድርጅቱ ሦስት ቦታዎች ላይ ማተሚያ ቦታዎች እንደሚኖሩት አመልክተው ፣ ማተሚያ ቤቶቹ የድርጅቱን ጋዜጦች በፍጥነትና በጥራት አትሞ ከማሰራጨት ባለፈ ሌሎች የህትመት ሥራዎችን በመሥራት የድርጅቱን የገቢ ምንጭ እንደሚሳድጉ ገልጸዋል፡፡ እንደ ዋና ሥራ አስኪያጅ ገለጻ፤ ከሀገር ውጭ ኢትዮጵያዊን በብዛት በሚኖሩበት ቦታ ሁሉ ቅርንጫፎችንና ወኪሎችን በመክፈት ተደራሽነቱን ያበዛል፡፡ አሁን ከሚታተሙት የውጭ ሀገር ቋንቋዎች ከእንግሊዝኛና ከአረብኛ በተጨማሪ በኪስዋሊኛና በፈረንሳይኛ ቋንቋዎች ጋዜጦች ሥራ ይጀምራሉ፡፡ በሀገር ውስጥ ቋንቋዎች ሥራ ላይ ካሉ አማርኛና ኦሮሚኛ በተጨማሪ በቅርቡ ወደ ሥራ የሚገቡትን ትግርኛና ሶማሊኛን ጨምሮ በአፋርኛ፣ በሲዳምኛና በወላይትኛ ቋንቋዎች ጋዜጦች ሥራ ይጀምራሉ፡፡  እንደ ሀገር ብቻ ሳይሆን በአፍሪካና በዓለም ደረጃ ረጅም ዓመት ካስቆጠሩ ጋዜጦች አንዱ አዲስ ዘመን ጋዜጣ ነው የሚሉት ሥራ አስኪያጁ ‹‹አዲስ ዘመን ጋዜጣ ዕለታዊ ዜና እየዘገበ ሀገራዊ ታሪክን የሚሰንድ ነው፡፡ፕሬስ ድርጅት ደግሞ እለታዊ ታሪክን እየዘገበ ሀገራዊ ታሪክን የሚሰንድ ተቋም ነው›› ብለዋል፡፡ የጋዜጣው እድገት እንደ የመንግሥታቱን ባህሪ የሚወሰን ቢሆንም ችግሮችን ተቋቁሞ ሀገራዊ አበርክቶው ወደር እንደማይገኝ አመልክተዋል።  አዲስ ዘመን ጋዜጣ ለጥናትና ምርምር የማይተካ ፋይዳው እንደነበረው ያነሱት ኃላፊው ፣ የጋዜጠኝነት ትምህርት በሌለበት በተግባር ጋዜጠኝነትን በማስተማር አስተዋጽኦ አድርጓል፣ ለሚዲያ እድገት ትልቅ ሚና ተጫውቷል፣ በሀገራችን ስነፁሑፍ ዙሪያ የማይተካ ሚናን ማበርከቱንም አስታውቀዋል። አሁንም በርካታ መረጃዎችን በፎቶና በጹሑፍ ሰንዶ ለጥናትና ምርምር ትልቅ ጠቀሜታን እየሰጠ እንደሚገኝ ጠቁመዋል፡፡  ለሀገራችን የቋንቋዎች እድገት አበርክቶ የማይተካ እንደሆነም አመልክተው፣ መረጃዎች ለህብረተሰቡ በፍጥነትና በጥራት ተደራሽ እንዲሆኑ መንግሥት ለህትመት ሚዲያው ትኩረት መስጠት አለበት፡፡ እንዲሁም ድርጅቱ አንጋፋ እንደመሆኑና ለህዝብ ጥራት ያለው ሥራ እንዲደርስ ለማድረግ የራሱ ማተሚያ ድርጅት እንዲኖረው ከመንግሥት ድጋፍ እንደሚያስፈልገው ገልጸዋል፡፡  የኢትዮጵያ ፕሬስ ድርጅት የይዘት ዘርፍ ምክትል ዋና ሥራ አስኪያጅ ዶክተር ሄኖክ ስዩም በበኩላቸው ጋዜጦቻችን የሚቀራቸው ቢኖርም በይዘት ዘርፍ ከምን ጊዜውም በላይ ጠንካራ ናቸው፡፡ በቀጣይ ጥቂት ዓመታት ውስጥ በምሥራቅ አፍሪካ ከሚገኙ ጋዜጣች ጋር ተወዳዳሪና የተሻለ ለማድረግ በትጋት እየተሠራ ነው:: ቀደም ሲል የመንግሥት የፕሮፓጋንዳ ምሽግ ተደርጎ የተፈረጀ፤ በተግባርም የነበረበት ሁኔታ ቢኖርም አመራሩ በወሰደው ዕርምጃና በጋዜጠኞች ጠንካራነት ተነባቢና ብዝሀነትን የሚያስተናግድ ለመሆን በቅቷል፡፡ ጋዜጣውን በቅርፅ ሳቢ፣ ለዕይታ ማራኪ ፤ አምዶች ከአጻጻፋቸው ጀምሮ በይዘታቸውም ጠንካራ ማድረግ ተችሏል ብለዋል::  ከጋዜጦች ከሪፎርም በኋላ በኦንላይን ሚዲያው በበርከታ ሰዎች እየተነበበ ነው፡፡ በጋዜጣው የሚስተናገዱ አምዶች ሁሉንም የህብረተሰብ ክፍል የሚወክሉ ናቸው፡፡ የተለያየ የፖለቲካ አመለካከት ያላቸው ሰዎችና አስተማሪ ሊሆኑ የሚችሉ ትላልቅ ሰዎች ከመላው ኢትዮጵያ ሃሳባቸውን የሚያንፀባርቁበት ጋዜጣ ለመሆን መብቃቱን አመልክተው፣ ብዙ ቅሬታዎችን በማስተናገድ መፍትሔ ማስገኘት ችሏል፡፡ በፍጥነት ለህዝብ የመረጃ ምንጭ ከመሆን አልፎ በተለያዩ ሚዲዎች እንደ መረጃ ምንጭነት እያገለገለ ይገኛል ብለዋል።  ይህ ደግሞ በጋዜጦች ላይ የቅርፅና የይዘት ለውጥ እንዳለ አመላካች ነው ያሉት ኃላፊው ፣ ጋዜጣው ላይ የመጣው ለውጥ በጣም ትንሽ ነገር ግን በጣም በሚተጉ ጋዜጠኞች መሆኑን በምስጋና ገልጸዋል፡፡ የድርጅቱ ሠራተኞች በሙሉ እንኳን ለ79 ዓመት የምስረታ በዓል አደረሳችሁ ብለዋል፡፡ አዲስ ዘመን ግንቦት 30/2012ሞገስ ፀጋዬ